CELEX: 32016D2360
Language: mt
Date: 2016-11-28 00:00:00
Title: Deċiżjoni tal-Kunsill (PESK) 2016/2360 tat-28 ta' Novembru 2016 dwar l-iffirmar u l-konklużjoni tal-Ftehim dwar l-Akkwisti u l-Iskambju ta' Servizzi bejn l-Unjoni Ewropea u l-Istati Uniti tal-Amerka

22.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 350/1
            
         DEĊIŻJONI TAL-KUNSILL (PESK) 2016/2360
   tat-28 ta' Novembru 2016
   dwar l-iffirmar u l-konklużjoni tal-Ftehim dwar l-Akkwisti u l-Iskambju ta' Servizzi bejn l-Unjoni Ewropea u l-Istati Uniti tal-Amerka
   IL-KUNSILL TAL-UNJONI EWROPEA
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Bis-saħħa tal-Artikolu 42 tat-TUE, l-Unjoni tista' twettaq operazzjonijiet militari barra l-Unjoni. Bil-għan li jitħejjew dawk l-operazzjonijiet, jistgħu jsiru wkoll eżerċizzji militari barra mill-Unjoni.
            
         
               (2)
            
            
               Tali operazzjonijiet jistgħu jirrikjedu appoġġ loġistiku, u provvisti u servizzi għall-benefiċċju tal-kwartieri ġenerali stazzjonati u l-kontinġenti nazzjonali stazzjonati tal-operazzjoni li l-Istati Membri mhux dejjem ikunu f'pożizzjoni li jipprovdu.
            
         
               (3)
            
            
               Hemm ukoll il-possibilità li l-kwartieri ġenerali stazzjonati jew il-kontinġenti nazzjonali stazzjonati tal-operazzjoni jintalbu u jkunu lesti li jipprovdu appoġġ loġistiku, u provvisti u servizzi lill-unitajiet tal-Istati Uniti tal-Amerka preżenti fiż-żona tal-operazzjoni.
            
         
               (4)
            
            
               Skont l-Artikolu 41(2) tat-TUE, l-ispiża operazzjonali li tirriżulta mill-operazzjonijiet militari titħallas mill-Istati Membri. Fid-dawl ta' dik id-dispożizzjoni, l-Unjoni ma għandhiex id-dritt li tagħmel impenji li jistgħu jwasslu għal konsegwenzi finanzjarji għall-Istati Membri.
            
         
               (5)
            
            
               Il-Mekkaniżmu Athena stabbilit bid-Deċiżjoni tal-Kunsill (PESK) 2015/528 (1) huwa awtorizzat li jaġixxi f'isem l-Istati Membri fil-qasam tal-finanzjament tal-operazzjonijiet militari tal-Unjoni.
            
         
               (6)
            
            
               Wara l-adozzjoni ta' Deċiżjoni mill-Kunsill fis-17 ta' Novembru 2015 li tawtorizza l-ftuħ ta' negozjati, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà nnegozjat il-Ftehim dwar l-Akkwisti u l-Iskambju ta' Servizzi bejn l-Unjoni Ewropea u l-Istati Uniti tal-Amerka (“il-Ftehim”).
            
         
               (7)
            
            
               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża. B'konsegwenza ta' dan, id-Danimarka mhix tieħu sehem fl-adozzjoni ta' din id-Deċiżjoni, la hi marbuta biha u lanqas mhija soġġetta għall-applikazzjoni tagħha.
            
         
               (8)
            
            
               Jeħtieġ li l-Ftehim jiġi approvat,
            
         ADOTTA DIN ID-DEĊIŻJONI:
   Artikolu 1
   Il-Ftehim dwar l-Akkwisti u l-Iskambju ta' Servizzi bejn l-Unjoni Ewropea u l-Istati Uniti tal-Amerka huwa b'dan aprovat f'isem l-Unjoni.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina l-persuna jew -persuni li jkollhom is-setgħa li jiffirmaw il-Ftehim sabiex tintrabat l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-28 ta' Novembru 2016.
      
         
            Għall-Kunsill
         
         
            Il-President
         
         P. ŽIGA
      
   
   
      (1)  Id-Deċiżjoni tal-Kunsill (PESK) 2015/528 tas-27 ta' Marzu 2015 li tistabbilixxi mekkaniżmu sabiex jiġi amministrat il-finanzjament tal-ispejjeż komuni tal-operazzjonijiet tal-Unjoni Ewropea li jkollhom implikazzjonijiet militari jew ta' difiża (Athena) u li tħassar id-Deċiżjoni 2011/871/PESK (ĠU L 84, 28.3.2015, p. 39).